
Резюме: Докладът представя малко известни факти около присъствието на България на Чикагското изложение, без които осмислянето на откъса от пътеписа ‚До Чикаго и назад“, изучаван в 7. клас по литература, би затруднил учениците. Ще бъдат предложени методически идеи за развиване на ключови компетентности и междупредметна интеграция.

Abstract: The report presents little-known facts regarding Bulgaria’s presence at the Chicago World's Fair—information essential for students to fully grasp the excerpt from the travelogue *To Chicago and Back*, which is studied in the 7th-grade literature curriculum. Methodological ideas for developing key competencies and fostering cross-curricular integration will also be proposed. 

Осмислянето на класиката от учениците в прогимназиален етап е съпроводено с рецептивни предизвикателства, защото те като читатели се оказват съвременните робинзонкрузововци – „изхвърлени на остров“, който им е непознат, нямат необходимия инструментариум, за да се справят със собствената си некомфортност спрямо текста. „Бягството“ от литературната творба често е заради социалната и културната непознатост, липсата на визуален опит, на знания от други области, които могат да се трансферират към авторовoто произведение. 
 Настоящият текст предлага стратегия за работа с откъса „Чикагското изложение“ от пътеписа „До Чикаго и назад“, изучван в 7. клас, като се фокусираме върху българското присъствие на международния форум и е смислово продължение на методическите ни интереси към това произведение, концептуализирани в статията Литературно образование и културен контекст(Какво не казва Алеко за Пловдивското изложение в откъса „Чикагското изложение“). [1] В нея акцентът е върху малко известни факти за Пловдивското изложение, без които осмислянето на откъса е трудно за учениците. Форумът от 1892 година е важен политически, икономически, социален акт, чиито измерения авторът обобщава в пътеписа само с „Вие трябва да сте били на Пловдивското изложение и знаете големия павильон? Той беше доста голям, нали?“. Лаконизмът на Щастливеца затруднява възприемането на текста, защото съвременните ученици не притежават информация за този важен форум. „Белите полета“ в Алековия откъс са не само за Пловдивското изложение, но и за: самостоятелното участие на България на форума в Америка през 1893 предвид статут й според два международни документа – Берлинския договор и Топханенския акт от 1886; дипломатическата война на Русия и Високата порта срещу България за осуетяване на нейното самостоятелно присъствие; ролята на Вълко Шопов, наградените участници на изложението (в текста Алеко изгражда негативен образ на българските представители). Именно около тези „бели“ полета и начините за преодоляване на произтичащите от това анализационни трудности, „неотекване в съзнанието (по Башлар) на седмокласниците на художествената творба е съдържателно ориентиран настоящият текст.
 В своята статия „Контекстите на възприемане на литературен текст“ проф. Стоянов защитава тезата, че българската класика трябва да бъде положена в система от контексти: националноисторически, културно-исторически, контекст на личния опит; биографичен, на литературния процес и технологичен, като се отчита спецификата и проблематиката на литературната творба[2]. Прилагането на концепцията на автора в обучението по литература ще компенсира фонови дефицити; ще гарантира комплексност в подхода към художествената творба. В предложените учебни ситуации върху откъса  „Чикагското изложение“ от пътеписа на Алеко учениците работят с текстови ресурси, които съдържателно са насочени към националноисторическия и културно-историческия контекст и са от институционалната и от медийната сфера на общуване; с аудиовизуални източници; предложение са дейности в хода на урока за развиване на социокултурни и литературни компетентности.  Въпросите и задачите са ориентирани към интерпретация, оценка, аргументиране на собствен позиция. В методическия ни сценарий има 4 учебни ситуации.
Първа учебна ситуация. България в периода 1878 – 1886 година и политическите последици. Насочваме вниманието си към този политически контекст, защото самостоятелното участие на България през 1893 г. е съзнателна демонстрация на желанието й да се противопостави на наложени ограничения, които влияят негативно върху националното самочувствие. Задачата към учениците е да коментират статута на България и перспективите пред нейното социално-икономическо и политическо развитие, като се позоват на два международни документа: Берлинския договор и Топханенски акт от 1886 г. (Споразумение между Османската империя и посланиците на Великите сили, гаранти на Берлинския договор- Русия, Австро-Унгария, Германия, Великобритания, Франция и Италия, с което се урежда персонална уния между Княжество България и Източна Румелия начело с българския княз). Тези административни решения на Великите сили имат отношение към съдбата на България до 1908 година, когато е обявена независимостта й. За изпълнението на задачата се интегрират и знанията от следната тема по история и цивилизация: „2.1. Държавност и политики 2.1.1. Възникване на българския национален въпрос 2.1.2. Изграждане на Княжество България 2.1.3. Съединението на Източна Румелия с Княжество България и неговата защита [3].
  
Берлинският договор

Член 1:
България ще се въздигне в едно самостоятелно и трибутарно княжество, под суверенитета на
Н.В. Султана. Тя ще има християнско управление и народна войска (милиция).
Член 2:
Княжество Българи
Член 1. България се конституира като самоуправляващо се и трибутарно княжество под суверенитета на негово величество султана. То ще има християнско правителство и народна войска (милиция).
Член 3. Българският княз ще се избере свободно от народа и ще се утвърди от Високата Порта с одобрението на великите сили. Никой член на управляващите династии в европейските велики сили не ще може да бъде избран за княз на България.
 Член 9. Сумата на годишния данък, който ще заплаща по банков път Княжеството за консулска юрисдикция и защита на суверенния двор, като Портата ще укаже впоследствие банката, ще се определи по споразумение между държавите, подписали този договор до края на първата година от влизането в сила на новото управление. Този данък ще се определя въз основа средния доход на Княжеството.
Член 13. На юг от Балкана се образува провинция Източна Румелия,  която ще остане под пряката политическа и военна власт на султана, при условие на административна автономия. Тя ще се ръководи от генерал-губернатор християнин.
Член 17. Генерал-губернаторът на Източна Румелия ще се назначава от Високата Порта със съгласието на силите за срок от 5 години.
Член 19. На Европейската комисия ще се възложи да управлява в споразумение с Портата финансите на провинцията до изработването на новата организация [4].  

Топханенският акт от 1886
1. Главното управление на Източна Румелия ще се повери на българския княз съгласно член 17. от Берлинския договор.
2. Докато управлението на Източна Румелия и онова на българското княжество са в ръцете на едно и също лице, мюсюлманските села от Кърджалийската околия, както и мюсюлманските села, които се намират в Родопската област и оставени досега вън от администрацията на Източна Румелия, ще се отделят от тази област и ще се управляват направо от императорското правителство в замяна на правото на Високата Порта, предвидено в първата алинея на член 15 от Берлинския договор.
3.За да се обезпечат постоянно редът и спокойствието в Източна Румелия, както и благоденствието на всички поданици на негово императорско величество султана, живеещи в тази област, една комисия, назначена от Високата Порта и българския княз, ще бъде натоварена да проучи Органическия устав и да го измени съгласно изискванията на положението и местните нужди. Всички интереси на императорското османско съкровище също ще бъдат взети предвид [5].  
Втора учебна ситуация. Чикагското изложение – идея, архитектура, новости и отзвук. В тази учебна ситуация учениците ще работят с информация от дигитални източници, за да коментират решението на американското правителство, целите, които си поставя форума за развитието на града, и отзвука на изложението в световен мащаб, архитектурните решения, участниците [6] ,  [7].
След изпълнението на тази задача учениците се разделят на две групи. Първата трябва да сравни Пловдивското изложение и Чикагското изложение по следните критерии: перспективи пред града домакин на изложението; причини за избора на града за този форум. Предложен им е  и следният текст с информация за Пловдивското изложение.
На 15 август в Пловдив през 1892 година е открито Първото българско земеделско-промишлено изложение. Това събитие бележи прехода от локална пазарна традиция към държавно подкрепена индустриална политика и поставя България на картата на европейските търговски изложения. Решението е взето от правителството на Стефан Стамболов, което осъзнава, че младата българска държава има нужда от демонстрация на своята икономическа самостоятелност и производствен потенциал. Директор на първото изложение е писателят Михалаки Георгиев, който е началник на отделението за държавните имоти, горите, земеделието и търговията при Министерството на финансите.  Пловдив е избран за домакин. Град, разположен на кръстопътя между Изтока и Запада, между Черноморския и Егейския басейн, между Балканите и Мала Азия.  Още през османския период Пловдив, тогава известен като Филибе, е ключов търговски център, свързващ черноморските пристанища с вътрешността на империята и с европейските пазари. Възникването на панаирната традиция е неразривно свързано с процесите на урбанизация и занаятчийска специализация в региона“ [8].   
       Втора група трябва да сравни двете изложения по следните критерии:    национално участие – видове стоки; международно участие. Учениците се позовават и на текстов източник за изпълнението на поставената задача.
       На Пловдивското изложение през 1892 г. са изложени машини и уреди, които достойно представят нивото на развитие на науката и техниката към този момент. Последните са дело на някои световноизвестни производители. Участие взима американската фирма за шевни машини „Сингер”, немската „Круп” (най-голямата фабрика за производство на оръдия в Европа изявява желание да се представи с една малка железница.) Последната е предназначена да обслужва полски, горски или индустриални нужди. За построяването на модела „Круп” се нуждае от място с дължина 300 м. На него се предвижда да се поставят релси, по които да се движат 4-6 вагонетки [9]   . 
Българските изложители показват успехите си в копринарството, винарството, тютюнопроизводството, текстилната промишленост, производството на етерични масла, кожухарството и растениевъдството. Най-голямо впечатление обаче прави габровската текстилна фабрика „Иван Калпазанов“. Собственикът е награден със златен медал за продукцията и почетна диплома [10]  .  
Трета учебна ситуация. България на Чикагското изложение – перипетии и дипломатически триумф. В Официален справочник за Световното Колумбово изложение (1 май – 30 октомври 1893 г.). Справочно издание за изложителите и експонатите; за длъжностните лица и членовете на Световната Колумбова комисия, на Световното колумбово изложение и на Съвета на дамите-организатори; както и пълна история на изложението [11] на стр.108 е поместена информация за България – BULGARIA. Prof. Vulko I. Shopoff, Delegate. Bulgaria does not make an extensive exhibit. It consists principally of the ottar of roses, valued at $100,000, and is installed in the Department of Agriculture. Този документ както и статията във вестник The Chicago Tribune от 1893 г. [12] в защита на  самостоятелното участие на България са резултат от дипломатическата битка на българите срещу Русия и Османската империя и преосмислят по нов начин родното присъствие на изложението в Чикаго. На учениците са представени откъси от документи и са поставени следните задачи: Коментирайте позицията на Великите сили, като имате предвид информацията от двата откъса. Коментирайте тезата на Вълко Шопов „признаването ни тук е от изключителна помощ“.
 Вълко Шопов: Русия и Турция са особено упорити в желанието си да държат България на заден план, защото появата ни в Чикаго като призната държава ще ни даде съществени предимства в Европа, за които малко американци подозират. Вашият народ тук е толкова свикнал със своята великолепна свобода, че я взима за даденост. Вие сте източникът, вдъхновяващ българската демокрация. Вашата покана да участваме в изложението е първата, която получаваме като самостоятелен народ. Това ни ласкае изключително. Ние разбираме несигурността на нашата независимост, с две велики нации готови да ни лапнат на една хапка при първа възможност. Поради това признаването ни тук, което ще отпечати, така да се каже, нашата индивидуалност върху света, е от изключителна помощ [13].
 Откъс от статията в The Chicago Tribune: Малка България току-що спечели дипломатическа война, започнала преди няколко седмици от комбинация между Турция и Русия. Световното изложение беше театърът на действията, със сцени зад кулисите в държавните департаменти във Вашингтон, Константинопол и Санкт Петербург. Причината за спора беше признаването на България като независима държава от властите на Световното изложение директно, а от правителството на Съединените щати — по косвен път. Турция остро възрази на основание, че България все още е княжество и номинално, най-малкото, под властта на Турция. Русия подкрепи своя древен враг в този случай с още по-голямо настървение, тъй като признаването на България би подчертало индивидуалността на нейния народ и би го извело на твърде видно място пред нациите на Европа. Представителят на Турция в Чикаго, Ахмед Фехри бей, и този на Русия, Алексис де Кобелакаци, действайки по указания на своите правителства, бяха подкрепили първоначалните протести с по-директни апели към ръководството на Световното изложение.
Три седмици преминаха в обсъждане на достойнствата на спорещите страни, като окончателното решение по въпроса беше оставено на Чикаго. Тяхното споразумение в крайна сметка беше постигнато в полза на България и двамата недоволни опоненти отстъпиха пред решението на основанието, което винаги преобладава в европейските дипломатически спорове: „че след като нещото е направено, те не биха могли да изразят възраженията си с по-голяма настойчивост“.  (за превода на документа е използван ИИ) [14]. 
Четвърта учебна ситуация. Българското участие
В откъса от пътеписа са споменати имената на Шопов, Айвазян, Ганьо Сомов, като последните двама представят един негативен образ на българското присъствие. В таблицата с посочени само някои от българските изложители, които получават високото отличие – медал, изработен от бронз. Дизайнът на лицевата страна е на Сен-Годенс с облик на Колумб. В долния десен ъгъл са три мъжки фигури, едната от които носи разгънато знаме, а над тях са символичните Херкулесови стълбове с трите испански каравели и надпис „plvs vltra“. Обратната страна  на медала е дело на Чарлз Е. Барбър, главен гравьор в Монетния двор на Съединените щати. На нея има централна плоча с надпис и място за името на получателя, пламтящи факли, символизиращи светлината, две крилати жени държащи символични атрибути: тромпет и лавров венец [15], [16], [17]. На учениците е поставена задача да коментират представянето на България на Чикагското изложение. 

	Търговецът Киряк Данчо. Произвежда аби за войската
	официалният медал

	Пловдив. Бира „Каменица“ 
	официалният медал 

	Дончо Папазов от Казанлък. Фабрика за розово масло
	официалният медал

	Розотърговска къща на Кънчо Пеев Шипков
	официалният медал 

	Копринена фабрика на Стефан Каргьозов
	официалният медал 

